b"\n_START_ARTICLE_\nComtat d'Edessa\n_START_SECTION_\nEdessa abans de l'arribada dels croats\n_START_PARAGRAPH_\nEl comtat d'Edessa no \xc3\xa9s realment una creaci\xc3\xb3 de la Primera Croada. El 1050, la vila era encara bizantina, fins que l'armeni Filaretos Bracamios se n'apoder\xc3\xa0 el 1077. Ell era aleshores al capdavant d'un principat que s'estenia des d'Antioquia de l'Orontes a Edessa. El seu poder i la seva situaci\xc3\xb3 geogr\xc3\xa0fica molestava els turcs selj\xc3\xbacides, que li prengueren r\xc3\xa0pidament la major part de les seves terres, deixant-li nom\xc3\xa9s la rodalia de Marash._NEWLINE_Edessa fou presa el 1087 pels selj\xc3\xbacides, despr\xc3\xa9s d'una campanya que comen\xc3\xa7\xc3\xa0 el 1086, i el sold\xc3\xa0 selj\xc3\xbacida M\xc3\xa0lik-Xah I confi\xc3\xa0 la vila a l'emir turc Buzan \xc5\x9eanl\xc4\xb1urfa(mort el 1094). A la mort de M\xc3\xa0lik-Xah (1092), el seu germ\xc3\xa0 Tutuix I prov\xc3\xa0 d'atacar els seus nebots per apoderar-se del soldanat, i oblig\xc3\xa0 Buzan i Aq Sunqur al-Hajib, governador d'Alep, a acompanyar-lo en la seva expedici\xc3\xb3. Tanmateix, en el moment de la batalla decisiva, els dos governadors abandonaren Tutu\xc5\x9f. Aquest \xc3\xbaltim, aleshores, fou obligat a retirar-se, per\xc3\xb2 atac\xc3\xa0 Alep en repres\xc3\xa0lia i mat\xc3\xa0 Aq-Sunqor el 1094, quan vei\xc3\xa9 que Buzan venia a ajudar-lo._NEWLINE_El 1095, un antic lloc-tinent de Filaretos, Thoros (no confongueu amb el seu hom\xc3\xb2nim, rei d'Arm\xc3\xa8nia Menor), elimin\xc3\xa0 la guarnici\xc3\xb3 selj\xc3\xbacida de la ciutadella d'Edessa i es f\xc3\xa9u amo de la vila. Resist\xc3\xad els atacs selj\xc3\xbacides, per\xc3\xb2 davant la pressi\xc3\xb3 cada cop m\xc3\xa9s creixent, va haver de demanar ajut als croats, que venien de posar setge a la ciutat d'Antioquia de l'Orontes (1098). Baldu\xc3\xad de Boulogne, germ\xc3\xa0 de Godofreu de Bouillon, respongu\xc3\xa9 a la crida i vingu\xc3\xa9 amb uns quants cavallers, prenent possessi\xc3\xb3 pel cam\xc3\xad de les ciutats de Turbessel i de Ravendel, les poblacions arm\xc3\xa8nies de les quals s'havien revoltat contra els turcs en saber que s'apropava. Ell s'impos\xc3\xa0, a poc a poc, a dins del govern de la vila, amena\xc3\xa7ant d'abandonar-la amb els croats. D'aquesta manera, oblig\xc3\xa0 Thoros a adoptar-lo com a successor. Thoros mor\xc3\xad poc despr\xc3\xa9s, en el transcurs d'un mot\xc3\xad popular, el 9 de mar\xc3\xa7 del 1098, potser amb la complicitat de Baldu\xc3\xad, el qual esdevingu\xc3\xa9 aleshores comte d'Edessa.\n_START_SECTION_\nBaldu\xc3\xad I d'Edessa\n_START_PARAGRAPH_\nEn el moment del seu adveniment, el comtat d'Edessa es redu\xc3\xafa a la vila i el seu voltant, a m\xc3\xa9s de les ciutats de Turbessel i Ravendel. Els ort\xc3\xbakides tenien la rodalia de Sarudj, ocupada per Sukman I i Mardin, ocupada per Yakuti ibn Alpyaruk, nebot de l'anterior. Els danishmendites dominaven el nord fins a Samosta i els bizantins tenien la regi\xc3\xb3 de Marash, a la vora de la Cil\xc3\xadcia, que els havia estat retornada pels croats el 1097. Algunes viles citades, com ara Bira i Malatya, eren en mans de governants._NEWLINE_Els dos primers objectius de Baldu\xc3\xad I foren la conciliaci\xc3\xb3 amb la poblaci\xc3\xb3 arm\xc3\xa8nia, per tal que ella sab\xc3\xa9s que la seva protecci\xc3\xb3 estava sempre assegurada, malgrat la seva presa del poder, i augmentar el territori del comtat. Pel primer objectiu, es cas\xc3\xa0 amb una noble arm\xc3\xa8nia, una estrat\xc3\xa8gia que fou represa pels seus dos successors. Pel segon, comen\xc3\xa7\xc3\xa0 a ocupar el territori situat entre Edessa i l'\xc3\x88ufrates, prenent Saruj a Balak, l'ort\xc3\xbakida, i Samosata al turc Ibn-Ghazi Balduk, probablement un segon danishmendida. Quan Baldu\xc3\xad s'assabent\xc3\xa0 de la mort del seu germ\xc3\xa0 Godofreu de Bouillon, confi\xc3\xa0 el comtat al seu cos\xc3\xad Baldu\xc3\xad de Bourg, i s'atans\xc3\xa0 a Jerusalem per ser-hi coronat rei.\n_START_SECTION_\nBaldu\xc3\xad II d'Edessa\n_START_PARAGRAPH_\nBaldu\xc3\xad II continu\xc3\xa0 la pol\xc3\xadtica del seu predecessor. Va establir una alian\xc3\xa7a amb Gabriel de Malatya, senyor de Malatya, que tenia necessitat de la seva protecci\xc3\xb3 enfront dels Dashmendides, i es cas\xc3\xa0 amb la seva filla Morfia de Malatya. _NEWLINE_Els bizantins, que tenien Marash sota el seu control des del 1097, hi havien nomenat un governador armeni, Thatoul, per\xc3\xb2 els croats volien aquest lloc. En primer lloc, Bohemond de T\xc3\xa0rent tract\xc3\xa0 de prendre el lloc el 1100, abans de ser cridat en socors de Malatya i capturat pels turcs. Aleshores, Joscel\xc3\xad de Courtenay, senyor de Turbessel, s'apoder\xc3\xa0 de la vila, que esdevingu\xc3\xa9 comtat tributari. _NEWLINE_El mateix any, els croats d'Antioquia i d'Edessa organitzaren una operaci\xc3\xb3 concertada contra Hararn, amb l'objectiu d'obrir la ruta que permetria de prendre Mossul, i despr\xc3\xa9s Bagdad. Per\xc3\xb2 les querelles entre els comandants croats retardaren l'operaci\xc3\xb3 i permeteren als caps musulmans d'organitzar la defensa de la vila, despr\xc3\xa9s de l'arribada d'un ex\xc3\xa8rcit de socors que havia derrotat els croats el 7 de maig del 1104. Baldu\xc3\xad II i Joscel\xc3\xad de Courtneay foren capturats, Tancred assegur\xc3\xa0 la defensa d'Edessa assetjada, mentre que Bohemond de T\xc3\xa0rent se'n va anar a corre-cuita per cercar un ex\xc3\xa8rcit de socors. Durant la captivitat de Baldu\xc3\xad II, el comtat fou administrat per Tancred el qual, havent igualment d'assegurar la reg\xc3\xa8ncia del Principat d'Antioquia, el confi\xc3\xa0 a Ricard de Salern, el qual ho aprofit\xc3\xa0 per rescatar els habitants d'Edessa._NEWLINE_Baldu\xc3\xad II i Joscel\xc3\xad de Courneay foren alliberats el 1108, retornaren a Edessa i en reprengueren el control, per\xc3\xb2 les exaccions (impostos) de Tancred i de Ricard de Salern, mentre dur\xc3\xa0 llur captivitat, aix\xc3\xad com la poca pressa per negociar el seu alliberament, que finalment es va produir sense llur ajut, suscitaren llur c\xc3\xb2lera, i es trobaren contra el Principat d'Antioquia. Aliat amb J\xc3\xa2wali Saq\xc3\xa2w\xc3\xa2, atabeg de Mossul, enva\xc3\xad el Principat d'Antioquia, per\xc3\xb2 fou repel\xc2\xb7lit per Tancred, aliat amb Ridwan ibn Tutush, sold\xc3\xa0 d'Alep. Tancred no s'atrev\xc3\xad a perseguir-lo, tement l'arribada d'un ex\xc3\xa8rcit de socors condu\xc3\xaft per Jawali. Els armenis, temerosos de caure altre cop sota el domini dels normands per causa de la vict\xc3\xb2ria de Tancred, consideraren un instant d'emancipar-se de la dominaci\xc3\xb3 llatina, abans de veure retornar Baldu\xc3\xad II. _NEWLINE_Per\xc3\xb2 els musulmans comen\xc3\xa7aren a organitzar-se en contra de la croada, i la vila d'Edessa era llur primer objectiu. Mawd\xc3\xbbd ibn Alt\xc3\xbbnt\xc3\xa2sh, el nou atabeg de Mossul, assetj\xc3\xa0 Edessa un primer cop el 1110, i va assolar tot el territori que envoltava la ciutat. El rei Baldu\xc3\xad I envi\xc3\xa0 un ex\xc3\xa8rcit de socors, que for\xc3\xa7\xc3\xa0 l'aixecament del setge, per\xc3\xb2 els territoris a l'est de l'Eufrates van ser evacuats, donat que es pensava que estaven massa exposats a les r\xc3\xa0tzies turques. Mawdud intent\xc3\xa0 una nova incursi\xc3\xb3 l'abril del 1112 i, despr\xc3\xa9s d'haver intentat prendre Edessa, assetj\xc3\xa0 Saruj. Joscel\xc3\xad de Courtneay, que defensava la vila, f\xc3\xa9u una sortida que prengu\xc3\xa9 els turcs per sorpresa i saquej\xc3\xa0 el seu camp. Els turcs retornaren aleshores a llur projecte de setge d'Edessa, per\xc3\xb2 Joscel\xc3\xad havia arribat de nou a la vila per ajudar Baldu\xc3\xad. Aconsegu\xc3\xad de frustrar el complot d'alguns armenis que es disposaven a lliurar la vila als turcs._NEWLINE_La part del comtat d'Edessa sobre la riba oriental de l'Eufrates era constitu\xc3\xafda per algunes viles inexpugnables, envoltades de camps despoblats i assolats pels turcs, en el mateix moment que la riba occidental, al voltant de Turbessel estava en plena prosperitat. El 1113 Baldu\xc3\xad, arru\xc3\xafnat per les invasions turques, s'apoder\xc3\xa0 de Turbessel, en detriment del seu senyor Joscel\xc3\xad I d'Edessa, el qual es retir\xc3\xa0 al Regne de Jerusalem, on el rei Baldu\xc3\xad li confi\xc3\xa0 el Principat de Galilea. Aprofitant-se de la pres\xc3\xa8ncia de Baldu\xc3\xad a Turbessel, els armenis intentaren de nou lliurar la vila a Mawdud, per\xc3\xb2 el complot fou descobert i Baldu\xc3\xad orden\xc3\xa0, l'11 de maig del 1113, que tots els armenis fossin expulsats de la vila d'Edessa. Al febrer del 1114 se'ls perdon\xc3\xa0 i els permet\xc3\xa9 de retornar a la vila. Un senyor armeni de Kaisun, entre el comtat i la Cil\xc3\xadcia, Vasil Dgha, accept\xc3\xa0 d'\xc3\xa9sser vassall dels turcs, i Baldu\xc3\xad decid\xc3\xad de sotmetre'l, per evitar d'\xc3\xa9sser pres en tenalla. Vasil Dgha intent\xc3\xa0 demanar socors davant de Toros I, per\xc3\xb2 aquest darrer va lliurar Vassil a Baldu\xc3\xad, el qual s'apoder\xc3\xa0 de Kaisun i de Raban. Despr\xc3\xa9s Baldu\xc3\xad elimin\xc3\xa0 els darrers senyors armenis de Bira i de Gargar, que foren reempla\xc3\xa7ats per senyors francs.Grousset explica que a partir d'aquesta data, l'exist\xc3\xa8ncia d'una senyoria purament franca, ve\xc3\xafna d'un principat purament armeni (Arm\xc3\xa8nia Menor), havia de disminuir els riscos d'interfer\xc3\xa8ncia en la seva pol\xc3\xadtica interior i havia de refor\xc3\xa7ar les relacions entre els croats i els armenis.\n_START_SECTION_\nJoscel\xc3\xad I d'Edessa\n_START_PARAGRAPH_\nEl rei Baldu\xc3\xad I de Jerusalem mor\xc3\xad el 2 d'abril del 1118, en el moment que Baldu\xc3\xad de Bourg se n'havia anat d'Edessa per fer les seves ofrenes a Jerusalem. Hi arrib\xc3\xa0 el dia de les ex\xc3\xa8quies del rei i, amb l'ajut d'Arnoul de Roeux, patriarca de Jerusalem, i de Joscel\xc3\xad de Courtenay, amb qui s'havia reconciliat, incit\xc3\xa0 els barons de l'Alta Cort del Regne a veure la seva candidatura amb ulls favorables, en detriment dels drets d'Eustaqui III de Boulogne, el germ\xc3\xa0 del difunt rei. Baldu\xc3\xad fou elegit i consagrat rei de Jerusalem el 14 d'abril del 1118. En retornar, Baldu\xc3\xad, que havia confiat temporalment el comtat d'Edessa a un dels seus cosins, Gal\xc3\xa9ran du Puiset, don\xc3\xa0 definitivament el tron a Joscel\xc3\xad de Courtenay, a les darreries del mes d'agost del 1119._NEWLINE_Per\xc3\xb2 heus ac\xc3\xad que fou capturat el 1112 per Nur al-Dawla Balak, de la mateixa manera que el rei Baldu\xc3\xad II, que havia anat a ajudar-lo. La reg\xc3\xa8ncia del comtat era assegurada per Godofreu el menor, senyor de Marash. Per fidelitat, una vintena de soldats armenis se n'anaren a Kharpout, on es detingueren i intentaren un cop de for\xc3\xa7a que aconsegu\xc3\xad alliberar Joscel\xc3\xad, per\xc3\xb2 fracass\xc3\xa0 per a Baldu\xc3\xad II. Joscel\xc3\xad se'n venj\xc3\xa0 de seguida, devastant els voltants d'Alep, que pertanyien a Balak, despr\xc3\xa9s particip\xc3\xa0 en la coalici\xc3\xb3 francosiriana contra Ak Sunkur al-Bursuki, atabeg de Mossul, el 1124. M\xc3\xa9s endavant, les seves incursions li permeteren de progressar vers l'est i estendre el comtat d'Edessa fins al curs del Tigris, vers Mardin i Amida. El 1131, quan es trobava assetjant el castell de Tell-Arran, convertit en un cau de lladres, per destruir-lo, se li enfons\xc3\xa0 una sapa al capdamunt i qued\xc3\xa0 greument ferit. S'adon\xc3\xa0 poc despr\xc3\xa9s que Ghazi Gumuchtegin, emir dashmenida, enva\xc3\xad l'oest dels seus estats i, constatant que el seu fill Joscel\xc3\xad refusava continuar-hi, al\xc2\xb7legant que li mancaven tropes, s'atans\xc3\xa0 en llitera per fer front a l'ex\xc3\xa8rcit de Ghazi. Aquest \xc3\xbaltim prefer\xc3\xad retirar-se, sabent que Joscel\xc3\xad havia donat proves de seny militar en el passat. Finalment, Joscel\xc3\xad mor\xc3\xad a Doulok, i va deixar el comtat al seu fill, que s'havia mostrat temor\xc3\xb3s.<\n_START_SECTION_\nOrganitzaci\xc3\xb3 feudal\n_START_PARAGRAPH_\nPer b\xc3\xa9 que era l'estat llat\xc3\xad d'Orient m\xc3\xa9s allunuyat del Regne de Jerusalem, els lligams familiars entre els comtes d'Edessa i els reis de Jerusalem afermaren particularmen els lligams feudals entre ambd\xc3\xb3s estats, posant el comte d'Edessa sota la sobirania efectiva del rei de Jerusalem._NEWLINE_Baldu\xc3\xad de Boulogne, el primer comte, no s'hi qued\xc3\xa0 pas gaire temps. El 1100, prengu\xc3\xa9 la successi\xc3\xb3 a Jerusalem del seu germ\xc3\xa0, Godofreu de Bouillon, esdevenint el rei Baldu\xc3\xad I i confi\xc3\xa0 el comtat a un dels seus cosins, Baldu\xc3\xad del Bourg, que l'havia acompanyat a Edessa. Quan Baldu\xc3\xad I mor\xc3\xad, els barons del regne escolliren com a successor Baldu\xc3\xad del Bourg, que fou coronat amb el nom de Baldu\xc3\xad II. Despr\xc3\xa9s d'haver confiat la reg\xc3\xa8ncia del comtat a un dels seus cosins, Gal\xc3\xa9ran du Puiset, acab\xc3\xa0 per atorgar Edessa a un altre cos\xc3\xad, Joscel\xc3\xad de Courtenay. Fou aix\xc3\xad que els comtes d'Edessa mantingueren llur feu directament de la m\xc3\xa0 del rei de Jerusalem, contr\xc3\xa0riament al Principat d'Antioquia i al Comtat de Tr\xc3\xadpoli, on la successi\xc3\xb3 fou r\xc3\xa0pidament feta basant-se en el mode de l'heretatge filiatiu, per b\xc3\xa9 que, en abs\xc3\xa8ncia d'un senyor major, el rei de Jerusalem era regent de dret d'aquests principats._NEWLINE_El comtat d'Edessa tenia molts vassalls. Tot sovint es tractava de senyors armenis que s'havien posat sota la protecci\xc3\xb3 croada per tal de resistir a la pressi\xc3\xb3 musulmana. A partir d'aleshores, aquests feus passaren directament a mans dels nobles francs."